KIRJALLINEN KYSYMYS E-2025/01

esittäjä(t): Margrietus van den Berg (PSE) komissiolle

(13. heinäkuuta 2001)

Aihe: Kalastussopimus Mauritanian kanssa

1. Mauritanian kanssa tehtävän uuden sopimuksen mukaan Euroopan unioni haluaa pyytää saman verran kalaa kuin edellisenkin pöytäkirjan mukaan, vaikka tiedetään, että tiettyjä kalakantoja kalastetaan jo nyt liikaa. Miten komissio on päätynyt neuvottelutavoitteisiinsa ja miten kyseisissä neuvotteluvaltuuksissa otetaan huomioon ennalta varautumisen ja köyhyyden torjumisen periaate?

2. Edellisen pöytäkirjan arviointi on mitä suuremmassa määrin puutteellinen. Onko komissiolla riittävästi tietoa kalakannoista ja Mauritanian pyyntikapasiteetista voidakseen valmistella uuden pöytäkirjan, jossa otetaan huomioon ennalta varautumisen ja kestävän kalastuksen periaatteet (pitäen myös mielessä Yhdistyneiden Kansakuntien merioikeusyleissopimus (UNCLOS), jonka mukaan kalastussopimukset voivat koskea ainoastaan kolmansien valtioiden vesien käyttämättömiä kalastusmahdollisuuksia)?

3. Mikä on yhtäältä Mauritanian kanssa tehtävää kalastussopimusta koskevien neuvottelujen ja toisaalta Cotonoun sopimuksen mukaisen Mauritanian maakohtaisen strategia-asiakirjan laatimisen välinen yhteys ja miten voidaan tässä yhteydessä kiinnittää erityistä huomiota paikallisten kalastajien ja perinteisen kalastusalan osallistumiseen sekä maakohtaisen strategia-asiakirjan suunnitteluun että kalastussopimusta koskeviin neuvotteluihin?

4. Kuinka paljon Euroopan unioni aikoo investoida Mauritanian kalanjalostusteollisuuden kehittämiseen edelleen, erityisesti mitä tulee EU:n esittämien terveyden- ja kasvinsuojelua koskevien vaatimusten noudattamiseen? Aiotaanko toteuttaa täydentäviä toimia, jotta varmistetaan, että myös perinteisin menetelmin kalastavat täyttävät kyseiset vaatimukset?

5. Missä määrin Euroopan unioni voi taata, että allekirjoitettavan uuden pöytäkirjan mukaiset taloudelliset korvaukset hyödyttävät Mauritanian paikallisia kalastajia?

Franz Fischlerin komission puolesta antama vastaus

(8. lokakuuta 2001)

1. Komissio laatii neuvottelukantansa ottamalla huomioon kaikki käytettävissä olevat asian kannalta merkittävät tekijät. Näihin kuuluvat asiaa koskevat neuvoa-antavat tieteelliset kertomukset, joita saadaan eri lähteistä ja joista osa korostaa tiettyjen kantojen, erityisesti pääjalkaisten elvyttämistä. Mauritanian kanssa parhaillaan käytävissä neuvotteluissa käsitellään voimassa olevan kalastussopimuksen pöytäkirjan uusimista. Näin ollen näihin neuvotteluihin ei vakiintuneen käytännön mukaan tarvita neuvoston antamaa neuvotteluvaltuutusta.

2. Komissio ottaa huomioon kaikki käytössä olevat tieteelliset tiedot, vaikka se katsookin, että niitä olisi parannettava sekä määrällisesti että laadullisesti. Komissio on saanut tietoja viime vuosina alentuneesta pyyntikapasiteetista, joka johtuu Mauritanian aluevesillä toimivien nk. kiinalaisten alusten määrän asteittaisesta ja jatkuvasta vähenemisestä.

3. Mauritanian strategisessa asiakirjassa otetaan huomioon yhteisön kanssa tehty kalastussopimus siltä osin, kuin kyseisen maan taloudellisen tilan analyysissä otetaan huomioon kyseisen sopimuksen vaikutukset budjettiin. Näin ollen vaikka Euroopan yhdeksännen kehitysrahaston (EKR) perusteella ei ole myönnetty tukea, tietyt alakohtaista politiikkaa (esim. terveydenhuoltoa ja koulutusta) koskevat tavoitteet on hyväksytty. Lisäksi Mauritanian maakohtaisessa strategiassa otetaan huomioon mahdollisuus hallituksen tukemisesta kansallisen kalastusstrategian määrittelemisessä. Lisäksi tietyt yhdeksännen EKR:sta rahoitettavat toimet ohjataan koskemaan suoraan kansalaisyhteiskuntaa, mistä hyötyvät mm. pienimuotoista kalastusta harjoittavat järjestöt. Lisäksi vuosia 20012006 koskevassa uudessa pöytäkirjassa määrätään pienimuotoista kalastusta tukevista toimenpiteistä.

4. Uuden pöytäkirjan perusteella maksettavista korvauksista osa myönnetään kohdennetuille toimille. Näistä sovitaan Mauritanian pyyntöjen mukaisesti, ja komissio soveltaa niihin erityisiä menettelyjä ja seuraa niiden toteuttamista. Komissio voisi tässä yhteydessä periaatteessa suostua Mauritanian pyytämään rahoitukseen, jonka tarkoituksena on parantaa yhteisön terveyden- ja kasvinsuojelua koskevien vaatimusten noudattamista erityisesti pienimuotoista kalastusta harjoittavien kalastajien keskuudessa.

5. Rahoituskorvausten käytöstä, kohdennettuja toimia lukuun ottamatta, päättää yksinomaan Mauritania täysivaltaisena tasavaltana.